ইম্ফাল, জুন ২২ : মণিপুরী য়ুথস ফ্রন্ত ওব আসাম (মাইফা) না শীন্দুনা আসামদা লৈরিবা মণিপুরী সিবিল সোসাইতি ওর্গানাইজেসনশিংগী অপুনবা মীফম অমা ঙরাং আসামগী কাছারগী বিনাকান্দিদা লৈবা সাউথ বারাক কম্ম্যুনিতি হোলদা পাঙথোক্তুনা ৱারেপ কয়া লৌখ্রে হায়রি।
 মীফম অদুদা চেয়ারমেন এম এল পি সি সিগী চেয়ারমেন দাঃ কে এন চান্দ, রিতয়ার্দ এ সি এস অরাম্বম নন্দবাবু, য়ুম্না নোদিয়াচান্দ, আর কে সনাহল, সাইখোম কমলাকান্ত, ঙাসেকপম সনাহল, বেণী মিশ্রনা প্রেসিদিয়াম মেম্বারশিং ওইনা শরুক য়াখি।
 আসামগী তোঙন তোঙানবা মণিপুরী সি এস ওশিংগী লুচিংবশিং, খুল-খুলগী ক্লাব, এন জি ও, মৈরা পায়বী লূপশিংনা শরুক য়াদুনা পাঙথোকখিবা মীফম অদুদা মরু ওইনা ওক্রম লক্ষিকান্ত, আই বিনোদ, মণিকুমার সিংহ, রোবিন্দ্র সিংহ, জুবেদা বেগম, এন নন্দমোহন, নবকুমার সিংহ, মণিধন সিংহ, সুনিতা কোন্থৌজম, প্রদিপ সিংহ অমসুং মণিতোম্বা সিংহনাচিংবনা ৱা ঙাঙখি।
 মীফম অদুদা মীতৈ চেম্বার ওব কম্মার্স, বোরাখাল এক্সন কমিতি, য়ুনাইতেদ ক্লাব ওর্গানাইজেসন, ৱার্ল্ড মীতৈ কাউন্সিল, মণিপুরী পিপল ফ্রন্ট, উইমেন এক্সন ফোর ভিলেজ প্রোতেক্সন, ওল মিজোরাম মণিপুরী এসোসিয়েসন, অথৌবা নীংশিং লূপ, মীতৈ পুক্কৈ লূপ, আসাম মণিপুরী মৈরা পায়বী অপূনবা লূপ, আসাম মণিপুরী মুস্লিম মৈরা পায়বী সংস্থা, য়ুনাইতেদ মনিপুরী এসোসিয়েসন আসাম, বীর টিকেন্দ্রজিৎ মেমোরিয়েল ক্লাব, নোং ইন এন জি ও, অৱাপলি খুভম নীংশিং লূপ, কম্ম্যুনিতি কো-ওর্দিনেসন কমিটি, ওল আসাম মণিপুরী মুস্লিম মৈরা পায়বীগা লোয়ননা লূপ কয়াগী মীহুৎশিংসু শরুক য়াখি।
 আসামগী মণিপুরী সি এস ওশিংগী অপূনবা এপেক্স বোদি অমা শেম্বা, আসামগী মণিপুরী সি এস ওশিং, ক্লাব, এন জি ওশিংগী প্রেসিদেন্ট সেক্রেটারি য়াওনা লাক্লিবা নোংমাইজিং নুমিৎতা ফম্মিন্নদুনা মণিপুরদা হৌজিক থোক্রিবা কাঙলূপ অনীগী ঈরাং অসিগা মরী লৈননা আসামদা খুন্দারিবা মণিপুরীশিংগী অপূনবা থৌনা উত্থোকপা হায়না ৱারেপ্নখি।
 মীফম অদুদা দাঃ কে এন চান্দনা হায়খি, ঐখোয় হৌজিক পুনবগী মতম্নি, ঐখোয় অমনা অমগী মতেঙ পাংমিন্নদুনা ঐখোয় পূন্না ইমা লৈবাক মণিপুর কন্নবা হোৎনমিন্নসি।  মাইফাগী চীফ এদভাইজর সেরাম হেরাজিৎনা হায়খি, আসামগী মণিপুরী সি এস ওশিংগী অপূনবা এপেক্স বোদি অমা শেম্লগা অথুবা মতমদা মণিপুরগী কাঙলূপকী ঈরাং অসিগা মরী লৈননা আসামদসু অকনবা খোঙজং কয়া চঙশিন্নবা হোৎনরগনি।  মীফম অদুদা মীওই ২০০ রোম হেনবনা শরুক য়াখি। 